**Oksidentkulebusk** (*Cephalanthus occidentalis*) er en løvfellende busk i maurefamilien som vokser i Nord- og Mellom-Amerika.

Den blir som regel 1–3 m høy, men kan bli opptil 6 m høy. Stammen er ofte fortykket nederst. Unge greiner er grønne, men de blir mørkere og får iøynefallende, opphevde korkporer. Bladene har en kort stilk og sitter motsatt eller kransstilt tre eller fire. De er eggformete eller avlangt eggformete, helrandede, 7–18 cm lange og 4–10 cm brede.

Blomsterstanden er endestilt eller sitter i bladhjørnene til de øverste bladene. Én–tre blomsterstander sitter sammen på en 5 cm lang stilk. De består av mange blomster som er tett samlet i et kulerundt hode som er 2,5–3 cm i diameter. Blomstene dufter og er hvite og tvekjønnede. Kronen er 6–10 mm lang og har fire hårete fliker. Det er fire korte pollenbærere og en lang, udelt griffel som stikker 5–8 mm ut av kronen.

Busken blomster over en lang periode fra seint på våren til tidlig høst. Pollineringen gjøres av ulike insekter, som honningbier, humler, bladskjærerbier, vepsefluer, blomsterfluer og sommerfugler. Fruktene er samlet i et hode med lang stilk. Enkeltfruktene er 4–7 mm lange og rødbrune når de blir modne i august–november.

Oksidentkulebusk er avhengig av fuktighet og danner kratt på steder som periodevis oversvømmes. Den er lyskrevende og vokser best i full sol. Planten finnes i sumper, lysninger og våte forsenkninger i skog og langs bredden av elver og innsjøer.

Busken er vertsplante for mange sommerfugler, blant annet *Hyphantria cunea*, prometeusspinner, kongespinner, cecropiaspinner, *Hyalophora euryalus* og *Rothschildia lebeau*.

I sentrale og østlige Nord-Amerika er oksidentkulebusk vanlig i et stort område nordover til sørlige Nova Scotia, New Brunswick, Québec, Ontario, Michigan, Wisconsin og Minnesota, og vestover til østlige deler av Kansas, Oklahoma og Texas. Disse plantene regnes til varieteten var. *occidentalis*.

Bestander i andre områder regnes til var. *californicus*. Spredte forekomster finnes i vestlige Texas, New Mexico, Arizona og Central Valley i California. Arten er sjelden i de tørre områdene nord i Mexico, men er vanlig lenger sør i landet og videre sørover i Mellom-Amerika til Honduras. Den finnes også på Cuba.

Oksidentkulebusk plantes av og til i hager. Den er lite prøvd i Norge, men finnes i Ringve botaniske hage i Trondheim som ligger i herdighetssone 4.

Galleri
-------

* BlomsterstanderBlomsterstander
* BlomsterBlomster
* Hemaris diffinis på blomstene*Hemaris diffinis* på blomstene
* Blad og visne blomsterBlad og visne blomster
* FrukterFrukter

Litteratur
----------

* K.F. Connor (2004). «*Cephalanthus occidentalis* L.». I J.K. Francis. *Wildland shrubs of the United States and its territories: Thamnic descriptions: Volume 1.* U.S. Department of Agriculture, Forest Service. s. 170–172.
* «Buttonbush». Illinois Wildflowers. Besøkt 22. desember 2019.
* R. Hay og P.M. Synge (1977). *Hageselskapets planteleksikon i farger*. Oslo: Grøndahl & Søn. s. 298. ISBN 82-504-0023-2.
* «Oksidentkulebusk». Ringve botaniske hage - NTNU Vitenskapsmuseet, Trondheim. Besøkt 22. desember 2019.
* G.S. Robinson m.fl. (2010). «HOSTS - a Database of the World's Lepidopteran Hostplants». Natural History Museum. Besøkt 19. oktober 2022.

Eksterne lenker
---------------

* (en) *Oksidentkulebusk* i Encyclopedia of Life Rediger på Wikidata

* (en) *Oksidentkulebusk* i Global Biodiversity Information Facility Rediger på Wikidata

* (en) *Oksidentkulebusk* hos ITIS Rediger på Wikidata

* (en) *Oksidentkulebusk* hos NCBI Rediger på Wikidata

* (en) *Oksidentkulebusk* hos The International Plant Names Index Rediger på Wikidata

* (en) *Oksidentkulebusk* hos Tropicos Rediger på Wikidata

* (en) *Kategori:Cephalanthus occidentalis* – bilder, video eller lyd på Wikimedia Commons Rediger på Wikidata

* (en) *Cephalanthus occidentalis* – galleri av bilder, video eller lyd på Wikimedia Commons Rediger på Wikidata

* *Cephalanthus occidentalis* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** Encyclopædia Britannica
 |